送豐稷
作者：曾鞏
朝代：宋

paragraphs: 桃花染破南山青，漢江此時春水生。
客舟相語人夜起，勁櫓亂江群雁聲。
之君飄泊動歸思，告我舉裝千里行。
閎材壯思風雨發，綠鬢少年冰雪清。
讀書一見若經誦，下筆千言能立成。
精微自得有天質，操行秀出存鄉評。
嗟從薄祿困流滯，能誘鄙俗銷紛爭。
弦歌躬勸士强學，田里堵安人力耕。
嗟予據桉但畫諾，遇事縮手方蒙成。
雖知璞玉難强獻，欲挂塵榻空含情。
歲寒不變乃知確，物理先否終當亨。
維舟且盡今夕語，明日帆隨白鳥輕。